27.11.2017 var der julemøde i klubben. Der var meget fint fremmøde denne aften. 34 personer i alderen fra knapt 5 måneder til nogle og firs år – jo hele spektret var dækket. Vi underholdt os med lidt julesalmer/sange. Her var vi så heldige at have en formidabel forsanger i præsten (Anders Dalgaard) fra Øster Snede. Formanden, Morten Lund, havde lavet årets julequiz, som skulle løses af forsamlingen i hold af 2-3 personer. Der var 13 spørgsmål på kuponen, men ingen nåede over 9 rigtige svar. Det var der til gengæld 3 hold, som opnåede. Herefter måtte der et tillægsspørgsmål til, før vinderne var fundet. Præmien var en flaske rødvin.

Samtidig med underholdningen fik vi naturligvis glögg med æbleskiver til. Kaffen blev indtaget med småkager ad libitum. Under kaffen var der uddeling af vandrepokaler, vundet på udstillingen 10. – 11. november i Hatting Hallen. Der var vunder 13 stk. og kun 1 forblev uafhentet.

En god og hyggelig aften, som afslutning på årets aktiviteter sluttede med at vi ønskede hinanden glædelig jul og godt nytår.

*Referent Peder Pedersen*